LV Eiropas Savienības Oficiālais Vēstnesis L 94/1

KOMISIJAS REGULA (ES) Nr. 304/2010

(2010. gada 9. aprīlis),

ar ko attiecībā uz maksimāli pieļaujamajiem 2-fenilfenola atlieku līmeņiem konkrētos produktos vai uz tiem groza II pielikumu Eiropas Parlamenta un Padomes Regulā (EK) Nr. 396/2005

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punktu,

tā kā:

(1) 2-fenilfenols ir aktīvā viela, kas ir iekļauta Padomes Direktīvas 91/414/EEK (2) pārskatīšanas programmas ceturtajā posmā un par kuru 2008. gada 19. decembrī Komisijai tika iesniegts novērtējuma ziņojums – EFSA zinātniskais ziņojums par 2-fenilfenolu (3). Šajā ziņojumā iekļauts Eiropas Pārtikas nekaitīguma iestādes (turpmāk – Iestāde) zinātniskais atzinums par vajadzību saskaņā ar Regulas (EK) Nr. 396/2005 12. panta 1. punkta b) apakšpunktu noteikt MAL šai aktīvajai vielai un ietverts priekšlikums šādiem MAL.

(2) Iestāde jo īpaši pārbaudīja riskus patērētājiem un dzīvniekiem. Tā pārbaudīja paziņoto lietojumu, t. i., izmantojot kā fungicīdu uz citrusaugļiem un bumbieriem pēc ražas novākšanas, un secināja, ka, balstoties uz pieejamo informāciju, provizoriski ir jānosaka maksimālais atlieku līmenis (MAL) 5 mg/kg apmērā paziņotajam lietojumam uz citrusaugļiem, apsmidzinot tos. Lai apstiprinātu riska novērtējumu, Iestāde pieprasīja apstiprinājumu, ka atlieku pārbaudēs izmantotā analītiskā metode ļauj pareizi noteikt 2-fenilfenola, 2-fenilhidrohinona un to konjugātu atlieku daudzumu. Turklāt Iestāde secināja, ka pieteikuma iesniedzējam papildus jāiesniedz divas atlieku pārbaudes par citrusaugļiem un derīgi pētījumi par uzglabāšanas stabilitāti. Attiecībā uz paziņoto lietojumu uz bumbieriem Iestāde nevarēja ierosināt MAL, jo iesniegtie dati par atliekām nebija pieņemami. Ņemot vērā to, ka konkrētie MAL nav pieejami, ir jāpiemēro zemākā robežvērtība saskaņā ar analītisko noteikšanu.

(3) Iestādes veiktajā riska novērtējumā ņēma vērā jaunākos datus par 2-fenilfenola toksikoloģiskajām īpašībām. Tas liecina, ka MAL 5 mg/kg apmērā citrusaugļiem, balstoties uz iedarbības novērtējumu uz 27 konkrētām patērētāju grupām Eiropā, patērētāju drošības ziņā ir pieņemams. Iedarbības novērtējums par visiem dzīves laikā uzņemtajiem pārtikas produktiem, kas var saturēt 2-fenilfenolu, neliecināja par risku, ka tiktu pārsniegta pieļaujamā diennakts deva (ADI). Tā kā akūtā references deva (ARfD) 2-fenilfenolam nav vajadzīga, nebija nepieciešams novērtēt īstermiņa iedarbību.

(4) Komisija aicināja pieteikuma iesniedzēju iesniegt piezīmes par EFSA zinātnisko ziņojumu par 2-fenilfenolu, tostarp par ierosinātajiem MAL. Pieteikuma iesniedzējs iesniedza piezīmes, kas tika rūpīgi pārbaudītas.

(5) Balstoties uz Iestādes zinātnisko ziņojumu un ņemot vērā ar aplūkojamo jautājumu saistītos faktorus, ierosinātie MAL atbilst Regulas (EK) Nr. 396/2005 14. panta 2. punkta prasībām.

(6) Tāpēc attiecīgi jāgroza Regula (EK) Nr. 396/2005.

(7) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,

IR PIEŅĒMUSI ŠO REGULU.

1. pants

Regulas (EK) Nr. 396/2005 II pielikumu groza saskaņā ar šīs regulas pielikumu.

2. pants

Šī regula stājas spēkā 2011. gada 1. janvārī.

Šī regula uzliek saistības kopumā un ir tieši piemērojama visās dalībvalstīs. Briselē, 2010. gada 9. aprīlī Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) OV L 230, 19.8.1991., 1. lpp.

(3) EFSA zinātniskais ziņojums (2008) 217, Conclusion regarding the peer review of the pesticide risk assessment of the active substance 2-phenylphenol (pabeigts 2008. gada 19. decembrī).